REGOLAMENT TAL-KUMMISSJONI (KE) Nru 510/2008
tas-6 ta' Ġunju 2008
li jemenda l-Anness VI għar-Regolament tal-Kunsill (KE) Nru 1234/2007 għas-sena tas-suq 2008/2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u partikolarment l-Artikolu 59(1) tiegħu flimkien ma’ l-Artikolu 4 tiegħu,
Billi:
(1)
L-Anness VI tar-Regolament (KE) Nru 1234/2007 jistabbilixxi l-kwoti nazzjonali u reġjonali għall-produzzjoni taz-zokkor, l-isoglukożju u x-xropp ta’ l-inulina. Dawn il-kwoti għandhom jiġu aġġustati għas-sena tas-suq 2008/2009.
(2)
L-aġġustamenti huma kkaġunati mill-allokazzjoni ta’ kwoti addizzjonali u supplimentarji ta’ l-isoglukożju.
(3)
Il-kwoti addizzjonali possibbli ta’ l-isoglukożju li jistgħu jkunu allokati f’data iktar tard għas-sena tas-suq 2008/2009 fuq talbiet minn impriżi approvati fl-Italja, il-Litwanja u l-Iżvezja, ser jitqiesu fl-aġġustament li jmiss tal-kwoti stabbiliti fl-Anness VI għar-Regolament (KE) Nru 1234/2007 qabel tmiem Frar ta’ l-2009.
(4)
L-aġġustamenti huma kkaġunati wkoll mill-applikazzjoni ta’ l-Artikolu 3 tar-Regolament tal-Kunsill (KE) Nru 320/2006 ta’ l-20 ta’ Frar 2006 li jistabbilixxi skema temporanja għall-istrutturar mill-ġdid ta’ l-industrija taz-zokkor fil-Komunità u li jemenda r-Regolament (KE) Nru 1290/2005 dwar il-finanzjament tal-politika agrikola komuni (2), li jipprovdi għall-għajnuna ta’ l-istrutturar mill-ġdid għall-impriżi li jirrinunzjaw il-kwoti tagħhom, kif ukoll mill-applikazzjoni ta’ l-Artikolu 4a(4) ta’ dak ir-Regolament li jipprovdi għal tnaqqis definittiv tal-kwoti allokati lill-impriżi fil-każ ta' applikazzjonijiet għall-għajnuna għall-istrutturar mill-ġdid min-naħa ta' produtturi. Għalhekk jeħtieġ li jitqiesu l-kwoti rrinunzjati jew li tnaqqsu bħala riżultat ta’ l-applikazzjonijiet mill-produtturi għas-sena tas-suq 2008/2009 fl-iskema ta’ l-istrutturar mill-ġdid.
(5)
L-Anness VI għar-Regolament (KE) Nru 1234/2007 għandu għalhekk jiġi emendat skond dan.
(6)
Il-miżuri pprovduti f’dan ir-Regolament huma skond l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-Anness VI għar-Regolament (KE) Nru 1234/2007 huwa hawnhekk sostitwit bl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 6 ta’ Ġunju 2008.